**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2018. gada 23.**–**25. septembra sanāksmē izskatāmo jautājumu”**

**I. Ministru padomes neformālās sanāksmes darba kārtības jautājums**

Austrijas prezidentūra š.g. 23.–25. septembrī Šloshofā, Austrijā organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “**KLP pēc 2020. gada – dzīvotspējīgu lauku teritoriju nākotnes veidošana un kvalitatīvas pārtikas ražošana ES**”.

Austrijas prezidentūra ir izplatījusi diskusiju dokumentu, kurā ir analizēta Kopējās lauksaimniecības politikas (turpmāk – KLP) attīstība, reaģējot uz dažādiem mūsdienu izaicinājumiem un augošajām sabiedrības prasībām. Dokumentā īpaša uzmanība veltīta lauku teritoriju nākotnei – saimniecību modernizācijai, darbavietu radīšanai, videi draudzīgu pasākumu ieviešanai un pārtikas kvalitātes nodrošināšanai. Šo mērķu sasniegšanā uzsvērta KLP lauku attīstības politikas jeb 2. pīlāra nozīmība.

Lauksaimniecība, mežsaimniecība, pārtikas ražošana un ar to saistītie sektori nodrošina aptuveni 44 miljonus darbavietu ES. Lauksaimniecība veicina un attīsta lauku ekonomiku, vidi un sociālo aktivitāti. Lauksaimniecībai ir būtiska ietekme gan uz lauku teritoriju ekonomisko aktivitāti, gan lauku kopienu tradīciju un kultūras turpināšanu. Lauku attīstības politika jau vairāk nekā 20 gadus ir KLP neatņemama sastāvdaļa, kas nodrošina saimniecību konkurētspēju un ilgtspējību lauku teritorijās, vienlaikus garantējot iedzīvotājiem veselīgu un augstas kvalitātes pārtiku, vides aizsardzību un turpmāku lauku teritoriju attīstību. Dokumentā uzsvērta nepieciešamība nodrošināt atbilstošus finanšu resursus, lai sasniegtu lauku attīstības mērķus.

Dokumentā atzīmētas sabiedrības pieaugošās prasības pēc drošas, augstas kvalitātes, ilgtspējīgas, pilnvērtīgas pārtikas par pieņemamu cenu. KLP 2. pīlāra uzdevums ir izpildīt šo prasību. Tādēļ ir nepieciešams īstenot plaša apjoma pasākumus, kas piemēroti individuālajām vajadzībām. Lielāka uzmanība jāvelta pārtikas ķēdei – jāveido intensīvāks dialogs starp patērētājiem un lauksaimniekiem, lai vecinātu savstarpēju sapratni veselības, ilgtspējības un kvalitātes jomā.

Austrijas prezidentūra uzsver arī mūsdienu izaicinājumus, ar kuriem lauksaimniekiem nākas saskarties, piemēram, digitalizāciju un globalizāciju. Būtiskas ir investīcijas izglītībā, inovācijās, publiskajos pakalpojumos, infrastruktūrā un kapacitātes veidošanā. Lai lauksaimniecības spētu izpildīt savas funkcijas, ir jānodrošina nepieciešamie instrumenti, lai sektors spētu tikt galā ar problēmām un konkurētu globālajā tirgū.

Eiropas Komisijas (turpmāk – Komisija) izstrādātais KLP reformas priekšlikums sniedz dalībvalstīm lielāku atbildību lauksaimniecības mērķu sasniegšanā un ir atvērts uzlabojumiem un vienkāršošanai. Arī tiešie maksājumi ir būtisks instruments lauksaimnieku ienākumu stabilizēšanai un darbojas kā kompensējošs mehānisms augsto vides un sabiedrības standartu nodrošināšanā.

Lauksaimnieki un mežsaimnieki apstrādā 85% no ES teritorijas un veido lielāko daļu no KLP atbalsta saņēmējiem. Tomēr KLP ietekmē visu sabiedrību kopumā – gala produkta saņēmēji ir miljoniem cilvēku, vienalga, vai viņi dzīvo laukos vai pilsētās. Tāpēc Austrijas prezidentūra uzsver, ka viena no galvenajām KLP prioritātēm ir investēt lauku teritoriju dzīvotspējā un aktivitātē.

**Prezidentūra ir sagatavojusi divus diskusiju jautājumus, un MP aicina dalībvalstu ministrus izteikt savu viedokli.**

**1. KLP ir efektīvi sekmējusi dzīvotspējīgu lauku teritoriju saglabāšanu un attīstību, radot darbavietas un nodrošinot sabiedriskos labumus, piemēram, ainavu, kultūras mantojuma saglabāšanu, dabas resursu saglabāšanu un bioloģisko daudzveidību. Kuri KLP instrumenti būtu prioritāri, lai saglabātu lauksaimniecisko ražošanu visā ES, tostarp reģionos ar dabiskiem ierobežojumiem, un lai stiprinātu Eiropas lauksaimniecības un lauku teritoriju daudzfunkcionalitāti? Kuri instrumenti ir vissvarīgākie ģimenes saimniecībām un mazām strukturētām saimniecībām?**

Latvija uzskata: lai nodrošinātu turpmāku Lauku attīstības politikas efektivitāti, svarīgi ir saglabāt lauku attīstības finansējumu vismaz pašreizējā (2014–2020) perioda apmērā, tāpēc Latvija neatbalsta Komisijas priekšlikumu **samazināt finansējumu lauku attīstībai par 15%**. Turklāt Komisijas ierosinātais finansējuma samazinājums īpaši nelabvēlīgi ietekmēs tās saimniecības, kas atpaliek no ES vidējā līmeņa.

Esošais KLP pasākumu plašais piedāvājums ļauj risināt lauku teritoriju problēmas, saglabāt un attīstīt lauksaimniecisko ražošanu dažādos veidos. Primāri lauksaimnieciskās ražošanas saglabāšanai ir nepieciešami **vienlīdzīgi tiešie maksājumi**, savukārt lauku saimniecību attīstībai un konkurētspējas palielināšanai nepieciešami **ieguldījumi saimniecību modernizācijā** un **infrastruktūras uzlabošanā**.

Tāpat lauksaimnieciskās ražošanas saglabāšanai ir būtiski nodrošināt efektīvus atbalsta instrumentus ražošanas **risku mazināšanai** un **ražošanas potenciāla atjaunošanai, ja atgadās neparedzētas situācijas**. Specifisks atbalsts ar vienkāršotiem nosacījumiem **mazajām un ģimenes saimniecībām**, kā arī **jauniem lauksaimniekiem** veicina ne tikai šo saimniecību attīstību, bet stiprina arī lauku teritoriju dzīvotspēju un mazina depopulāciju. Tāpat lauku teritoriju attīstībai un daudzfunkcionalitātei nozīmīga ir pievilcīgas dzīves telpas un darbavietu radīšana, un tajā nozīmīgu ieguldījumu sniedz ***LEADER*** pieejas jeb sabiedrības virzīta vietējā attīstība, kā arī iespējas īstenot nelauksaimnieciskus pasākumus. Arvien pieaugošās sabiedrības vajadzības un dažādi izaicinājumi nav savienojami ar plānoto finansējuma samazinājumu, kas ierobežo dalībvalstu iespējas risināt šos jautājumus.

Lai stiprinātu mazās saimniecības, Latvija uzskata, ka ir būtiski turpināt īstenot mazā lauksaimnieka shēmu, kā arī svarīga ir tiešo maksājumu pārdale dalībvalsts iekšienē. Latvija atbalsta Komisijas priekšlikumu par nepieciešamību noteikt tiešo maksājumu samazinājumu sliekšņu līmeņus, tomēr konkrētiem sliekšņu līmeņiem jābūt balstītiem uz Komisijas veiktu sociālekonomisko pamatojumu.

**2. Augstas kvalitātes pārtikas ražošana rada pievienoto vērtību lauksaimniekiem un arvien vairāk atbilst patērētāju vēlmēm. Kā KLP var atbalstīt lauksaimniekus ilgtspējīgi un konkurētspējīgi ražot kvalitatīvu pārtiku, lai tie spētu nodrošināt atbilstošus ienākumus lauksaimniecībā?**

Nākotnes **KLP būs izšķiroša nozīme,** lai nodrošinātu ilgtspējīgu, konkurētspējīgu un videi draudzīgu pārtiku ar augstu pievienoto vērtību un lai apmierinātu patērētāju arvien pieaugošās vēlmes uzturā lietot vietēju, sezonālu un kvalitatīvu pārtiku.

Pārdomāti nosacījumi KLP tiešo maksājumu saņemšanai un mērķtiecīgi KLP lauku attīstības pasākumi (investīcijas saimniecību modernizācijā, atbalsts nelielām saimniecībām u.c.), kā arī ražotāju atbalsts saistībā ar nozaru intervencēm veicina ilgtspējīgu un konkurētspējīgu lauksaimniecību. **Uzskatām, ka abi KLP pīlāri ir labs pamats augstvērtīgu, sabiedrības vēlmēm atbilstošu un konkurētspējīgu pārtikas produktu ražošanai.**

Vienlaikus, kā jau iepriekš Latvija ir uzsvērusi, svarīgi ir **nodrošināt godīgus un konkurētspējīgus apstākļus** lauksaimniekiem, jo tie rada motivāciju iesaistīties lauksaimniecībā un ražot kvalitatīvu, sabiedrības vajadzībām atbilstošu pārtiku. Latvijai salīdzinājumā arī citām ES dalībvalstīm ir neadekvāti zems tiešo maksājumu un lauku attīstības finansējuma līmenis. Saimniekošana bez atbilstoša finansējuma ir būtiski apgrūtināta, tāpēc Latvijai nākamajā finanšu plānošanas periodā ir jāsasniedz ES vidējais tiešo maksājumu līmenis un jāsaglabā finansējums lauku attīstībai.

Latvija uzskata, ka papildus tiešajiem maksājumiem un lauku attīstības finansējumam ir svarīgi turpināt **saistīto ienākumu atbalstu** nozarēm vai konkrētiem lauksaimniecības veidiem, kam ir liela ekonomiska vai sociāla nozīme vai kas nokļuvuši grūtībās. Latvija arī uzsver, ka saistītajam atbalstam nākamajā plānošanas periodā ir jāsaglabā esošais finansējuma līmenis.

Runājot par konkrētiem KLP pasākumiem un nosacījumiem, lai veicinātu pievienotās vērtības radīšanu lauksaimniecības produktam, nepieciešams sniegt atbalstu **kooperācijai un ražotāju organizācijām**, jāturpina atbalstīt jaunu kooperatīvu un ražotāju organizāciju dibināšanu, jāveicina mazo pārtikas ražotāju iesaistīšanās jau esošos kooperatīvos un ražotāju organizācijās, vienlaikus stiprinot arī esošo kooperatīvu un ražotāju organizāciju darbību.

Latvija uzskata, ka nozīmīga ir lauksaimnieku dalība **pārtikas kvalitātes shēmās**, kā arī lauksaimniecības nozares sadarbība ar pētniekiem un lauksaimniecības produktu pārstrādes uzņēmumiem inovatīvu, augstas kvalitātes produktu izstrādē.

Svarīgi ir turpināt iesākto darbu arī pie **pārtikas piegādes ķēdes** līdzsvarošanas, lai nostiprinātu lauksaimnieku pozīcijas pārtikas piegādes ķēdē un palielinātu preces pievienoto vērtību ražošanas procesā. Tādēļ Latvija atzinīgi vērtē direktīvas priekšlikumu, kas tirgus dalībniekiem visās ES dalībvalstīs sniegs aizsardzību pret negodīgām tirdzniecības praksēm.

Tāpat Latvija uzsver, ka KLP paredzētais **atbalsts bioloģiskai lauksaimniecībai** ir viens no tiem, kas veicina augstas kvalitātes pārtikas ražošanu.

Ir jāstiprina **savstarpējas pieredzes apmaiņa**, tīklošanās un sadarbība starp lauksaimniekiem, tostarp izmantojot ražotāju organizācijas, kas var noderēt kā svarīgi virzītājspēki zināšanu apmaiņā, inovāciju izmantošanā, kā arī izmaksu ietaupīšanā, ražojot augstas kvalitātes pārtiku.

Latvija aicina saistībā ar KLP īstenot nepieciešamos pasākumus, lai nodrošinātu Eiropas ražotāju dzīvotspēju un konkurētspēju ne tikai vietējos un reģionālos, bet arī **starptautiskos tirgos**. Lai aktīvāk sekmētu ES produkcijas noietu iekšējā un ārējā tirgū, tā dodot ieguldījumu pārtikas nodrošinājuma uzlabošanā, svarīgi būtu saglabāt pārtikas produktu veicināšanas pasākumus. Ar KLP pasākumiem būtu jāatbalsta arī ciešākas sadarbības attīstīšana starp nozari un zinātni augstākas pievienotās vērtības un inovatīvu produktu izstrādē.

Latvija pievienojas izplatītajā dokumentā paustajam apgalvojumam, ka Eiropai ir nepieciešami lauksaimnieki, bet lauksaimniekiem ir nepieciešams Eiropas atbalsts, lai tie spētu konkurēt aizvien vairāk un vairāk globalizētajā pasaulē.

**II. Latvijas delegācija**

Delegācijas vadītājs: **Jānis Briedis**, Zemkopības ministrijas Starptautisko lietu un stratēģijas analīzes departamenta direktors.

Delegācijas dalībnieki: **Inese Pastare-Irbe,** Zemkopības ministrijas Lauku attīstības atbalsta departamenta direktora vietniece.

**Ilona Mežiniece-Briede**, Zemkopības ministrijas Tirgus un tiešā atbalsta departamenta direktora vietniece.

Zemkopības ministrs J. Dūklavs